Hochgeborne vrowe und clare vorstynne. Wy begheren juwer herlicheit tho wetende, dat wy den breff, den ghy deme rade tho Lubeke gesand hebben, wol vornomen hebben, wo en deel der vitalienbrodere sik by Wyborch vorgadert hebben; des gelik uns ok wol vor der tid gesecht wart. Des openbarede wy dat deme koninghe, ene tho biddende, dat he dar vore were, dat van en neen vurder schade enstunde. Des antwerde he wol dar tho, dat de ghenne, de dar noch weren, van siner hulpe nicht en weren; ok wolde he er nicht vordegedinghen. Des hebbe wy wol dar umme sproken, und hopen tjeghen dat jar unse were in der zee tho hebbende. Dar umme bidde wy jw, dat gi den van Lubeke enbeden, mit wo vele gi uns wolden tho hulpe komen, offt wy des tho rade worden, de were in de zee to leggende, umme de zee to bevredende, so mochte wy des de vurder dar tho denken, jw en endich antwerde tho enbedende.